చికాగో
షికాగో నగరం ఇల్లినాయ్ రాష్ట్రం యొక్క ఈశాన్య భాగంలోనూ, మిచిగన్ సరస్సుకు ఆగ్నేయంలోనూ ఉంది. ఈ నగరం మిచిగన్ సరసు, షికాగో నది మరియు మిసిసిపి నది మధ్యలో ఉంది. నగరానికి దూరంగా దక్షిణంలో కాల్యుమెట్ (Calumet River) నది ఉంది. షికాగో ఉత్తర తీరంలో ప్రవహిస్తున్న డెస్‌ప్లెయిన్స్ నదిని షికాగో సెయిన్‌టరీ కాలువ షికాగో నదితో కలుపుతుంది. 1830 కాలం ఈ నగరం ఆరంభదశలో అధిక భాగం భవనాలు షికాగో నది ముఖద్వారంలో నిర్మించారు. అమెరికా ప్రభుత్వ అధికారిక గణాంకాలను అనుసరించి షికాగో 240 చదరపు మైళ్ళలో విస్తరించి ఉంది. దీనిలో 227.1 చదరపు మైళ్ళు భూభాగము, 6.9 చదరపు మైళ్ళు జల భాగము. మొత్తం మీద షికాగో నగరం చదునైన ప్రదేశం. నగరంలో ఎత్తైన ప్రదేశం సముద్రమట్టంకంటే 599 ఎత్తు మాత్రమే ఉంటుంది. సరస్సు తీరం వెంట ఉండే లోతైన ప్రదేశం సముద్రమట్టం కంటే 577 అడుగుల ఎత్తు ఉంటుంది.
చికాగో
షికాగో నగరంలోని "షికాగో పార్క్ డిస్ట్రిక్" లో 552 ఉద్యానవనాలు ఉన్నాయి. ఈ ఉద్యానవనాల కోసం కేటాయించిన స్థలం 7.300(30 చ.కిమీ) ఎకరాలు. 33 బీచులు, 9 మ్యూజియమ్‌లు, రెండు అంతర్జాతీయ ప్రమాణాలతో వన సంరక్షణాలయాలు, చారిత్రక ప్రసిద్ధి చెందిన 16 లాగూన్స్ (భూభాగంలో చొచ్చుకొని వచ్చిన సముద్ర భాగం), 10 పక్షుల మరియు అడవి జంతువుల తోటలతో షికాగో పార్కుల మధ్య ఉన్న సుందర నగరం. ఈ పార్కులను సందర్శించడానికి వచ్చే సందర్శకుల సంఖ్య సంవత్సరానికి సుమారుగా 2 కోట్లు. పర్యాటకులను ఆకర్షించడంలో న్యూయార్కు లోని "సెంట్రల్ పార్కు " మొదటి స్థానంలో ఉండగా తరువాత స్థానం షికాగో పార్కులదే. మిచిగాన్ సరస్సు తీరంలో (షికాగోలో) మాత్రం 9 రేవులు (హార్బర్లు) ఉన్నాయి. ఇది దేశంలోనే పెద్ద మునిసిపల్ హార్బర్స్‌ (రేవు)వ్యవస్థ. ప్రస్థుతం ఉన్న పార్కులను అభివృద్ధి మరియు సుందరంగా తీర్చి దిద్దటమే కాక "మిలేనియమ్ పార్క్", "పింగ్ పాంగ్ మెమోరియల్ పార్క్" మరియు "డ్యూసబుల్ పార్క్" లాంటి నూతన పార్కులను అధునాత రీతిలో నిర్మించడం లాంటి పనులకు షికాగో నగరం అధికంగా వ్యయం చేస్తుంది. నగర సరిహద్దులలో "షికాగో బొటానికల్ గార్డెన్ " మరియు "బ్రూక్ ఫీల్డ్ జూ" ఉన్నాయి. షికాగో నగర పచ్చదనానినికి పరిసరాలు చక్కగా సహకరిస్తాయి. నగర సరిహద్దులలో ఉన్న"కుక్ కంట్రీ ఫారెస్ట్ ప్రిజర్వ్స్", అడవులు, మైదానాలు, సెలయేర్లు మరియు చిత్తడి నేలలు నగర సౌందర్యానికి వనసంపదకు ప్రభల కారణం.